KIRJALLINEN KYSYMYS P-1393/00 esittäjä(t): Elly Plooij-van Gorsel (ELDR) komissiolle. Ristikkäinen tukeminen ja valtiontuki postipalveluissa.



Virallinen lehti nro 026 E , 26/01/2001 s. 0165 - 0165



KIRJALLINEN KYSYMYS P-1393/00 esittäjä(t): Elly Plooij-van Gorsel (ELDR) komissiolle (27. huhtikuuta 2000) Aihe: Ristikkäinen tukeminen ja valtiontuki postipalveluissa Direktiivin 97/67/EY(1) 14 artiklassa säädetään, että ristikkäisten tukien estämiseksi jäsenvaltioiden on toteutettava tarpeelliset toimenpiteet sen varmistamiseksi, että yleispalvelujen tarjoajat noudattavat eriytettyä kirjanpitoa. Sääntelystä vapautetut palvelut ja säännellyt palvelut on kirjattava eri tileille. Lisäksi on tehtävä selvä ero sen mukaan, kuuluuko palvelu yleisesti saatavilla oleviin palveluihin vai ei. 1. Onko komissio kanssamme samaa mieltä, että erillisten tilien pitäminen on keskeistä toiminnan ristikkäisen tukemisen estämiseksi? 2. Miten komissio valvoo, että erillisiä tilejä koskevia sääntöjä noudatetaan? Onko valvonta tehokasta? Saksassa Deutsche Post AG:lla on lakiin perustuva monopoli alle 200 gramman painoisten kirjeiden ja alle 50 gramman direct mailin jakelussa. Monopoli päättyy aikaisintaan 31. joulukuuta 2002. 3. Katsooko komissio, että Deutsche Postin kaltaisesta valtion monopolista saaduilla voitoilla tuetaan sääntelystä vapautettuja postipalveluja? 4. Katsooko komissio, että valtion monopolista saatujen voittojen investoiminen ristikkäisten tukien avulla kuuluu perustamissopimuksen vastaisiin valtiontukiin? 5. Jos vastaus on myönteinen, mitä seurauksia sillä on kysymyksessä 4 tarkoitetuissa nykyisissä ja tuleviaa tilanteissa? (1) EYVL L 15, 21.1.1998, s. 14. Frederik Bolkesteinin komission puolesta antama yhteinen vastaus kirjallisiin kysymyksiin P-1392/00- ja P-1393/00 (6. kesäkuuta 2000) 1. Erillisten tilien pitäminen on keskeistä yleispalvelujen tarjoajien kirjanpidon avoimuuden varmistamiseksi ja eri toimintojen, esimerkiksi monopoliasemassa tarjottujen ja kilpailevien palvelujen, välisen mahdollisen ristikkäisen tukemisen osoittamiseksi. Yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä 15 päivänä joulukuuta 1997 annetun Euroopan parlamentin ja neuvoston direktiivin 97/67/EY(1) 14 artiklassa säädetään, että laskennan erillään pitäminen on välttämätöntä. 2. Osana sopimusten ja yhteisön johdetun oikeuden valvontatehtäväänsä komissio valvoo säädösten saattamista osaksi kansallista lainsäädäntöä ja huolehtii näin siitä, että jäsenvaltiot soveltavat direktiivin 97/67/EY säännöksiä. Lisäksi komissio on äskettäin pyytänyt jäsenvaltioilta tarkennuksia siitä, kuinka mainittua 14 artiklaa sovelletaan. Artiklan täytäntöönpanon määräaika umpeutui 10. helmikuuta 2000. 3. ja 5. Valtion monopolista saatujen voittojen käyttäminen kilpailulle avointen palvelujen tukemiseen voi joissakin tapauksissa olla yhteisön kilpailusääntöjen vastaista. Komissio pyytää tutustumaan 6. helmikuuta 1998 antamaansa tiedonantoon(2), jossa se on esittänyt asiaa koskevan kantansa. Komissio tarkastelee parhaillaan Saksan postin (Deutsche Post AG) kirjanpitoa valtiontukea koskevien sääntöjen osalta. Asian tarkastelu on kesken, eikä sen lopullisia tuloksia voida vielä antaa. (1) EYVL L 15, 21.1.1998. (2) Komission tiedonanto kilpailusääntöjen soveltamisesta postialalla ja tiettyjen postipalveluja koskevien valtion toimenpiteiden täytäntöönpanemisesta, EYVL C 39, 6.2.1998.